НАРОДНО ЧИТАЛИЩЕ „ОТЕЦ ПАИКСИЙ 1905” ГРАД ПОЛСКИ ТРЪМБЕШ

**Д О К Л А Д**

**ЗА ДЕЙНОСТТА НА ЧИТАЛИЩЕТО ПРЕЗ 2019 ГОДИНА**

**Уважаеми дами и господа, Изминалата 2019 година бе юбилейна за нас. Чествахме 55 годишнината от обявяването на |Полски Тръмбеш за град и 40 години от основаването на ансамбъл „Полянци” към читалището. Цялостната ни дейност премина под знака на тези годишнини.**

 **І. ОРГАНИЗАЦИОННА ДЕЙНОСТ**

 **На проведеното отчетно - изборно събрание на 21 март 2019 г. се избра Настоятелство от 7 члена, с Председател Нелушка Миновска и Проверителна комисия от 3 члена. През година се проведоха 4 заседания, на които се планираха, обсъждаха и оценяваха читалищните дейности и работата на служителите. Членовете на Настоятелството вземаха пряко участие в инициирането и реализирането на изявите.**

**ІІ. КУЛТУРНО – ПРОСВЕТНА ДЕЙНОСТ**

 **Началото на културния ни календар за 2019 година бе поставено с изяви в читалищната библиотека. Бяха организирани детски утра, часове в библиотеката и витрини за годишнините от раждането на: Луи Брайл - 200 г., Георги Караславов- 115г. , Стефан Стамболов – 165 г.**

 **Деня на лозаря - Трифон Зарезан чествахме съвместно с клуб на пенсионера „Ехо от младостта”. По традиция бе избран цар, облечени в национална носия членове на клуба извършиха ритуала по зарязване на лозите . Празника продължи с общо веселие, песни и хора.**

**146 годишнината от обесването на Васил Левски отбелязахме с Час в библиотеката с учениците от 4-те класове са СУ „Цанко Церковски”. Прожектиран бе филм за родната къща – музей на Апостола и филма „От расото до революцията”. Да почетем паметта на Апостола, съвместно с Общината и Общински общобългарски комитет „Васил Левски”, организирахме и среща – разговор с професор Петко Петков, преподавател във Великотърновския университет.**

 **В читалищната библиотека се състоя Утро с учениците от третите класове посветено на 120 годишнината от раждането на Ерих Кестнер. Представена бе презентация за живота и творчеството на писателя и филма „Капан за възрастни”.**

 **За посрещането на Баба Марта организирахме библиотечна работилници с децата от СИП „Приложни изкуства” , с преподавател Йорданка Василева. На празника бе експонирана изложба с мартеници и картички изработени от учениците. Първокласници посрещнаха добрата старица в библиотеката с песни и стихчета, а тя им разказа историята си и ги закичи с мартенички.**

**В Празничния концерт посветен на Националния празник на България – 3 март участваха ФФ „Полянци”, ФК „Луди Млади”, ВГ „Сияние”, „Вдъхновение”, „Авлигите” и възпитаници на ДМШ.**

 **По случай международния ден на жената 8 март ни гостува поета – журналист Борислав Костов с авторската си музикално –поетична композиция „ Пепел от пеперуди.”. Гост на празника бе и художничката Виолета Белчева, която подреди изложба с илюстрации по стихосбирката.**

**Пролетен спектакъл - „Ваканция, здравей!”, в салона на читалището, за учениците от начален курс СУ „Цанко Церковски” представиха Детският театрален състав при читалището ни, възпитаници на ДМШ и най- малките танцьори на ФФ”Полянци”.**

**Празник за Деня на книгата организиран от библиотеката се състоя в ЦДГ „Детски свят”. Децата слушаха приказките „Дядо и ряпа” и „ Медената питка” , участваха в забавни игри и отговаряха на гатанки.**

**Седмицата на детската книга и изкуствата за деца включваше часове в библиотеката: „220 години Пушкин” с ученици от вторите класове; „С приказките на Ангел Каралийчев” с учениците от четвърти „Б” клас; „Героите на Ран Босилек” с учениците от четвърти „В”клас.**

**Великденската работилница в библиотеката бе организирана с ученици от СИП „Рисуване”, преподавател Маринела Иванова. С творбите изработени от децата бе открита изложба за Великденските празници.**

**Девойки от ФФ „Полянци” и ДТС лазаруваха в кварталите на града на Лазаровден.**

**На 4 май се състоя честването на 40 годишнината на ФФ „Полянци” и 25 години творческа дейност на хореографката на състава Мариана Малчева. В тържествения концерт участваха самодейци и ветерани, гост водещ бе фолклористът-хореограф от град София Рангел Вангелов. На празника присъстваха гости от фолклорни ансамбли от цялата страна, ръководството на Общината, много граждани.**

**Седмия фестивал на руската песен организиран съвместно с Община Полски Тръмбеш и Дружеството на приятелите на Русия и ОНД се проведе в салона на читалището на 5 май. Участваха състави от цялата страна. Гости на фестивала бяха представители на Руското консулство, фондация ”Приятелство с Русия” и „Россътрудничество София”.**

**В традиционния Гергьовски празник на площада участваха ФК „Луди Млади”, ТС „Йосиф Йовчев” и ВГ „Авлигите”.**

**Читалището ни бе домакин на 25 Областен фестивал на пенсионерската художествена самодейност „Сребро в косите- младост в душите”, в който взеха участие клубове на пенсионера от област Велико Търново и се проведе в рамките на 2 дни - 10 и11 май.**

**В читалищния салон се състоя и годишният благотворителен концерт на ЦДГ „ Детски свят” Полски Тръмбеш - „З5 години щастливите деца на моя град”, на който присъстваха над 350 родители и гости.**

 **24 май бе честван на градския площад с парад на ученици от СУ „Цанко Церковски”, демонстрация на герои от любими приказки и танци на мажоретните състави на училището. На 25 май по традиция тържествено изпратихме абитуриентите от випуск 2019 на СУ „Цанко Церковски” . Програма от ДМШ.**

**За Деня на детето -1 юни гости на нашите малки съграждани бяха аниматори и фокустник от град Велико Търново. Децата участваха в забавни игри, танцуваха, получиха лакомства и награди осигурени от Община Полски Тръмбеш.**

**Лятната работилница „Здравей лято” в библиотеката през месеците юли и август включваше: читалня на открито; клубове по интереси; арт ателие; драматизация на приказките „Червената шапчица” и „Косе Босе”; игри на открито за деца от 6 до 12 години. В заниманията участваха освен нашите малки съграждани и много деца, гостуващи на баба и дядо от страната и чужбина.**

 **Читалището активно участва в организирането и провеждането на изявите по Културната програма на Общината за честването на 55 годишния юбилей на град Полски Тръмбеш.**

 **Празниците започнаха на 1 септември с детско забавно утро „Направи ми слънце”. Аниматори забавляваха малките ни съграждани, с игри, танци и боди арт.**

 **На трети септември в читалищната библиотека бе открита Общинска изложба с творби на децата работили през лятото в клубовете по интереси при читалищата и Центъра за обществена подкрепа Полски Тръмбеш.**

**Съгражданите ни имаха възможност да се насладят на лятно кино на градския площад. Прожектиран бе българския игрален филм „Опърничавите”.**

**В Общинския събор на плодородието „Златна есен 2019” , участваха читалищата и клубовете на пенсионерите от цялата община. Отново по оригинален и атрактивен начин те показаха даровете на плодородната ни земя и майсторските си кулинарни умения.**

**Петият национален конкурс за млади изпълнители на забавна песен „Полските щурчета” се проведе на 5, 6 и 7 септември. В конкурса участваха 63 изпълнителя от цялата страна. За първи път имахме и участник от Мурманск, Русия - София Макарчук , която бе представител на руската делегация гостуваща ни за празника. Гост изпълнители в юбилейното издание на конкурса бяха Тони Димитрова и Дует „Ритон” . На 7 септември се състоя Гала концерта на победителите в конкурса.**

**С Празник на народното творчество отбелязахме 6 септември. Участваха читалищни колективи от общината, гост – водещ бе Рангел Вангелов.**

**Празника на 8 септември започна с тържествена литургия в черквата. В историческия музей бе открита изложба с картини, подарени на града ни от нашия съгражданин професор Николай Иванов. Тържественото честване на 55 годишнината от обявяването на Полски Тръмбеш за град се състоя на площад „Възраждане”. Празничен водосвет отслужи Негово Високо преосвещенство Търновският Митрополит Григорий, с приветствено слово към съгражданите ни се обърна Кмета – г-н Чакъров. Председателят на Общински съвет г-жа Кузманова обяви решението за удостояване със званието „Почетен гражданин на Полски Тръмбеш” на художника, професор Николай Иванов. В концертната програма участваха ВГ „Сияние”, Трио „Славейче” и ФФ „Полянци”. Кулминация на тържествата бе концерта па почетния гражданин на Полски Тръмбеш, нашия обичан съгражданин Веселин Маринов. Вечерта завърши с тържествена заря.**

**На 17 октомври по случай деня на четенето в читалищната библиотека гостува подготвителната група на ЦДГ „Детски свят” с ръководител Магдалена Аврамова. Децата слушаха приказки на Леда Милева, отговаряха на забавни гатанки, решаваха весели задачи. Заедно направиха най-красивата прическа от листа.**

**Деня на народните будители отбелязахме с тържество организирано съвместно с клуб на пенсионера „Ехо от младостта” и Центъра за социална интеграция и рехабилитация Полски Тръмбеш.**

**Съвместно с клуба на пенсионерите и Центъра за обществена подкрепа организирахме и празника на Християнското семейство. Презентация представи библиотекарката Маргарита Христова, а празничната програма поднесоха децата от Центъра за обществена подкрепа.**

**Коледните празници започнаха със запалване на светлините на украсата и елхата на площада.**

**На Коледното тържество в читалищната библиотека ученици от ДМШ и театралният състав при читалището представиха на децата от първи клас спектакъла „Най- веселият празник”. Със същия спектакъл гостувахме на ЦДГ „Детски свят” и в СУ „Цанко Церковски” на децата от подготвителните групи.**

 **В навечерието на Коледа самодейци от ФФ „Полянци „ Коледуваха.**

**На 26 декември в салона на читалището се състоя Коледният концерт на сдружение „Полските щурчета”, в който участваха ФФ „Полянци”, ВГ „Сияние”, балетна група от 4-ти клас на СУ, Марисвет-Лидия Тодорова, Румяна Христова, Албена Цачева, гост изпълнителите квартет „Белканто” и Веселин Маринов. Наградата на фондация „Полските щурчета” за таланти от общината 2019 година получиха ФФ „Полянци” и художественият ръководител на състава Мариана Малчева.**

 **През 2019 година ни гостуваха: ДТ „Васил Друмев” гр. Шумен с комедията „Отворена брачна двойка”; ДТ Ловеч с „Гераците”; ДМТ Плевен с комедията „Един мъж…една жена”; ДТ” 220” гр.Горна Оряховица с пиесата „Хотел между тоя и оня свят”; ученически театрален състав при СУ „Цанко Церковски” със спектакъла „Съдебен процес”; ДТ Шумен с комедията „Бихте ли слезли от мъжа ми?” с участието на Мая Бежанска и Васил Драганов; музикален шоу спектакъл „Джиджи, биджи” гр.Варна.**

**ІІІ. БИБЛИОТЕЧНА ДЕЙНОСТ**

  **Дейността на Читалищната библиотека е една от основните в читалището. Освен изброените в културно – просветната дейност мероприятия инициирани и проведени от библиотеката през 2019 г. Читалищната библиотека в гр.Полски Тръмбеш спечели един проекта по Програма „Българските библиотеки – съвременни центрове за четене и информираност” към министерството на културата , който обогати фонда на библиотеката със 108 тома нова литература за 1200 лева – 56 тома художествена, 36- детска художествена, 9- тома детска отраслова и 7 тома научно –популярна литература. През годината новопостъпилите книги в библиотеката са 177 , като 108 са по проекта , 35 закупени със средства на читалището, а 34 са дарение. Читателите на библиотеката през 2019 наброяват 310 , като 150 са до 14 годишна възраст. Децата четат повече през лятото по списъци със задължителна литература. Заетата литература е 8000 тома, посещенията са 3500. Като най-четени автори през годината са Емилиян Станев, Иван Вазов, Рик Риърдън при децата, а при възрастните Джефри Арчър, Сидни Шелдън, Даниел Стийл, Владимир Зарев и др. Най-малкият ни читател е на 5г. , най-възрастната читателка е на 87г. За съжаление все по-малко читатели търсят българска художествена литература, въпреки че набавяме такава . Абонамента е дарение от РПК Полски Тръмбеш - сп.”Бърборино”, в.”Трета възраст”. Общината също ни дарява всяка година абонамент на вестниците. „Борба”, .”Янтра днес” и Държавен вестник.**

**Изграденият интернет център се използвал от граждани и ученици през цялата 2019 година , като учениците са ползвали компютърната техника за справки, изработване на презентации и игри, а по-възрастните ползватели – за връзки в чужбина със свои близки по скайп, проверка на плащания и банкови сметки.**

**ІV. ХУДОЖЕСТВЕНО – ТВОРЧЕСКА ДЕЙНОСТ**

**Съставите за любителско художествено творчество и школите по изкуствата са в основата на повечето изяви организирани от читалището ни. През отчетната 2019 година повече 140 деца, младежи и граждани , участваха в колективите към читалището, развиваха своите умения и се изявяваха.**

**2019 в читалището работиха 5 колектива за любителско художествено творчество. Към най – големия колектив ФФ „Полянци” са изградени три възрастови групи. В юбилейната за тях година , освен честването на 40 годишнината от основаването си , ” Полянци” участваха във Фолклорен младежки фестивал гр. Шумен, спечелиха 2 Първи награди от средна и голяма група; Фолклорен фестивал на овчарите, Арбанаси, спечелена Втора награда; Международен фестивал на изкуствата Fieita Fest Ней Пари, Гърция, спечелен Приз за най-добро представяне; Празника на ореха , тиквата и меда село Иванча.**

**Другият колектив отразяващ неугасващата любов на българина към фолклора е ФК „ Луди Млади”, които и през изминалата година радваха съгражданите ни със своите изпълнения и участия в Международен фолклорен фестивал „Рила ни гледа” град Дупница, спечелена Първа награда; Фолклорен фестивал град Хасково,Фолклорен фестивал „С премяна на мегдана” село Ресен; Празника на царевицата село Страхилово.**

**Своето място и принос в културната ни палитра имат Вокалните групи „ Сияние” и „Вдъхновение” освен с изявите си на наша сцена, отново се представиха отлично с участията си на фестивали и конкурси . ВГ „Сияние” участва в ТВ СКАТ в предаването „Ако зажалиш”на Бони Милчева;Национален фестивал на градската песен село Чавдар,в Национален фестивал на градската песен гр.Чепеларе, НФ на ГП „Георги Бейков” гр.Свищов спечелена Първа награда от състава и от дуета Ирена и Петър Петрови. ВГ „ Вдъхновение” се завърна с Първа награда от МФ на ГП „Еврофолк 2019 –Жива вода” гр.Хисаря; Първа награда спечелиха и на „Евро фолк Черно море 2019” гр.Китен; На НФ на ГП „Аз съм мома Беленчанка” гр. Бяла спечелиха специалната награда на Кмета на гр. Бяла.; от фестивала на градската песен „Мара Врачанска” гр. Враца спечелиха званието Лауреат.**

**Детският театрален състав подготви и зарадва децата от начален курс и детската градина със забавни сценки и спектакъла „Най- веселият празник.”**

**Към детската музикална школа работи клас по пиано и поп музика. Възпитаниците на школата участваха в различни читалищни мероприятия, както и в конкурса за популярна песен „Полските щурчета”. По традиция в края на учебната година учениците от школата представиха пред родители и съгражданите ни своите постижения.**

 **В детската школа за народни танци към ФФ „ Полянци”за първи път до магията на фолклора се докосват най- малките ни съграждани. В края на учебната година те също зарадваха своите родители и съграждани с изпълненията си.**

 **V. ФИНАНСОВО – СТОПАНСКА ДЕЙНОСТ**

**За да може читалището да реализира своите дейности получава голяма финансова подкрепа от Община Полски Тръмбеш. Отоплението на читалищната библиотека е поето изцяло от Общината. Подпомагат ни при закупуването на пелети за отоплителната инсталация на читалището, за да можем да работим пълноценно през цялата година. По крупните изяви организираме съвместно с Общината и с нейната финансова подкрепа. Средствата за пътните разходи на съставите при участията им в национални и международни фестивали и конкурси отново са ни осигурени от тях. Затова от името на Настоятелството , читалищните служители и всички самодейци се обръщам с думи на благодарност към Кмета г-н Чакъров и неговия екип за подкрепата , която оказват в цялостното развитие на читалището и читалищните дела.**

**Благодарим и на всички наши съграждани, които са съпричастни към работата ни, участват в изявите и ни подкрепят.**

 **ПРЕДСЕДАТЕЛ НЧ: ……………………..**

 **/ Н. Миновска/**